**Tomass Hiio**

Igaunijas Kara muzeja direktors

**PSRS nodarītie zaudējumi Igaunijas Republikai**

**Zaudējumi 1939.-1941.gadā**

Igaunijas Republikas iedzīvotāju kopējais skaits 1934.gada 1.martā bija 1,126,413, tai skaitā igauņi (88,1%), krievi (8,2%), vācieši (1,5%), zviedri (0,7%), latvieši (0,5%0 un žīdi (0.4%). Laikā līdz 1939.gada 1.janvārim kopējais iedzīvotāju skaits jau sasniedza 1,134,000. Taču 1939.-1940.gadā iesākās vācu iedzīvotāju izceļošana uz Vāciju (kopā ap 21,000), no 1940.gada jūnija līdz 1941.gada oktobrim Igaunijas teritorijā Padomju vara arestēja ap 8,000 personas, no kurām ap 2,000 nogalināja. 1941.gada 14.jūnija masu deportācijās skāra vairāk nekā 10,000 iedzīvotājus, bet Sarkanajā armijā tika mobilizēti 33,000 iedzīvotāji un 25,000 iedzīvotāji kara sākumā tika evakuēti uz aizmuguri. Līdz ar to 1941.gada 1.decembrī Igaunijas iedzīvotāju skaits nepārsniedza 999,884. To var uzskatīt par pazeminātu skaitu, jo kāda daļa Sarkanajā armijā mobilizēto, evakuēto un pat deportēto iedzīvotāju, tomēr izdzīvoja un vēlāk atgriezās.

**Zaudējumi 1941.-1944/45.gadā**

Uz 1941.gada 1.decembrī Igaunijas iedzīvotāju skaits fiksēts 999,884. Pēc vācu okupācijas varas pavēlēm nogalināti ap 8,000, tai skaitā ap 6,000 igauņu, 1,000 žīdu un 1,000 krievu. No Vācijas armijā mobilizētajiem igauņiem krita ap 10,000, līdzīgs skaits arī no Sarkanajā armijā 1941.gadā mobilizētajiem (ap 10,000), abās pusēs bija arī simtiem karagūstekņu. 1943.-1944.gadā sākās zviedru evakuācija uz Zviedriju (ap 7,000), kam 1944.gada rudenī sekoja plaša Igaunijas iedzīvotāju evakuācija (vismaz 70,000), no tiem 25,000 uz Zviedriju, atlikušie uz Vāciju, ieskaitot Vācu pusē karojošās igauņu daļas. Līdz ar to 1944.gada novembrī Igaunijas iedzīvotāju skaitu var lēst ap 900,000; kas atkal šķiet nedaudz pazemināts vērtējums.

**Zaudējumi 1944/45 un vēlāk, ieskaitot 50-tos gadus**

1944.gada novembrī Igaunijas PSR iedzīvotāju skaitu lēš ap 900,000. Nacionālo partizānu rindās līdz 1950.gada krīt ap 2,000, laikā no 1942.-1956.gadam GULAG nometnēs nonāk 36.000, bet 1949.gada 25.marta deportācijās tiek izsūtīti 20-21.000 Igaunijas iedzīvotāji. To precīzu skaitu grūti noteikt, jo deportācijas skat arī Igaunijai atņemto Petseru iedzīvotājus, kas, līdzīgi kā Latvijai atņemtās Abrenes iedzīvotāji, tagad ietverti Krievijas Federācijas Pleskavas apgabalā. Tās noslēdzas tikai 1950.gada maijā, no bijušās Igaunijas teritorijas deportēti 1,563 iedzīvotāji. 1945.gada 15.augustā īpašas ''tīrīšanas'' deportācijas skar 407 vāciešus, savukārt aiz reliģiskiem apsvērumiem tiek deportēti 281 Jehovas liecinieki. Par iedzīvotāju skaita un nacionālās sastāva izmaiņām tālāk liecina tikai 1959.gada 15.janvāra tautas skaitīšanas dati – Igaunijas PSR ir saskaitīti 1,196,791 iedzīvotāji, no kuriem igauņi sastāda 74,6%, krievi 20,1%, somu ingrieši 1,4%, ukraiņi 1,3%, baltkrievi 0,9%. Starp tiem ir arī no izsūtīšanas un GULAGa atgriezušies – apmēram 30,000, vairāki tūkstoši no Vācijas atgriezušies un joprojām neskaidrs to Igaunijas Republikas pilsoņu skaits, kas atgriezušies no Sarkanās armijas Igauņu strēlnieku korpusa un kara laikā evakuētajiem.

**Pirmie mēģinājumi izvērtēt PSRS Igaunijas Republikai nodarītos zaudējumus (1990.).**

Laikā no 1948.-1985.gadam lauksaimniecības zemju apjoms samazinājās no 2,542,500 ha līdz 1,478,800 ha, par vairāk nekā vienu miljonu ha, ko var izskaidrot ar igauņu skaita samazināšanos, jo ievestie krievu tautības iedzīvotāji apmetās galvenokārt pilsētās. Igaunija kļuva atkarīga no ievestās lopbarības, kopīgais lauksaimniecībai nodarītais zaudējums tā laika cenās tika novērtēts trīs biljonu rubļu apmērā.

Rūpniecības un nesakārtotās komunālās saimniecības darbības rezultātā, laikā no 1950.-1990.gadam, tika piesārņoti virszemes ūdeņi – 1990.gada novērtējumā to attīrīšanai bija nepieciešami 20 biljoni rubļu. Nopietni bija piesārņoti arī 30% no pazemes ūdeņiem, bet 10% no tiem bija bīstami piesārņoti. Lielā mērā to veicināja degakmens nekontrolēta ieguve, lai ražotu lētu elektroenerģiju ārpus Igaunijas esošajiem Ziemeļrietumu elektrotīklu klientiem Krievijas Federācijā. Tā neapmaksātā nesaprātīgi izmantotā degakmens vērtība 1990.gadā tika lēsta uz 5-9 biljoniem rubļu. Atklāto karjeru ieguve bez vides aizsardzības pasākumiem, īpaši fosforīta ieguvē, sagādāja Igaunijai vismaz 290 miljonus rubļu lielus zaudējumus, piesārņotus ūdeņus, piesārņotu vidi un milzīgus ieguves atkritumu vai izdedžu kalnus. Tomēr lielākā problēma bija lēta krievvalodīgā darbaspēka ievešana no PSRS, kā rezultātā etnisko igauņu procents no 89% 1941.gadā samazinājās līdz 61% 1989.gadā.

Noslēgumā Toomass Hiio secina, ka PSRS Igaunijā piekoptā politika bija pēc savas būtības koloniāla, vērsta un rusifikāciju, Igaunijas dabīgo resursu izšķērdēšanu un Igaunijas atkarības palielināšanu no citiem PSRS reģioniem.

Prezentējot savu referātu, Hiio k-gs arī atzina, ka Igaunija līdz šim nav veikusi tik detalizētus vētījumus ekonomikas un vides jomās, bet koncentrējusies uz iedzīvotāju resursiem un to nozīmi valsts un nācijas attīstībā.

Tulkojis un rediģējis Rolands Arturs Bebris

***Tomass Hiio*** *ir Igaunijas Republikas Ģenerāļa Laidonela vārdā nosauktā Kara muzeja direktora vietnieks. Līdz tam strādājis Igaunijas Vēsturiskās atmiņas institūtā kā Pētnieciskais direktors. Tomass Hiio ir strādājis arī kā kanclers iepriekšējā Igaunijas valsts Prezidenta birojā, viņam ir arī Tartu pilsētas pārvaldes ierēdņa darba pieredze. Tomass Hiio ir Igaunijas Cilvēktiesību pārkāpumu izmeklēšanas fonda padomes loceklis. Tomass Hiio ieguvis M.A. grādu vēsturē Tartu Universitātē un Helsinku Universitātē, un noslēdzis Phd. studijas Tartu, universitātes Filozofijas fakultātes Vēstures un arheoloģijas Institūtā. Viņš ir daudzu publikāciju autors un līdzautors igauņu un angļu valodā vēstures jomā, galvenokārt par Igaunijas pieredzi politisko sistēmu nomaiņā, lustrācijas jautājumos un totalitārā režīma upuru reabilitācijas jautājumos. Savā Rīgā nolasītajā referātā viņš galvenokārt izvērtē Igaunijas iedzīvotājiem nodarītos zaudējumus.*

*E-pasts: toomas.hiio@esm.ee*